FI Euroopan unionin virallinen lehti C 391/11

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2017/C 391/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”AMÊNDOA COBERTA DE MONCORVO”

EU-nro: PGI-PT-02235–28.10.2016

SAN ( ) SMM ( X )

1. Nimi

”Amêndoa Coberta de Moncorvo”

2. Hakemuksen esittävä(t) maa(t)

Portugali

3. Maataloustuotteen tai elintarvikkeen kuvaus

3.1 Tuotelaji

Luokka 2.3 Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta

Amêndoa Coberta de Moncorvo on kuorituista paahdetuista makeamanteleista [Prunus dulcis, (Mill) D. A. Webb] eritelmän mukaisesti valmistettu makeistuote, joka on päällystetty sokerikuorrutteella. Amêndoa Coberta de Moncorvo voidaan pitää kaupan kolmena eri varianttina: tavallinen valkoinen; tumma suklaapäällysteinen; glaseerattu.

Amêndoa Coberta de Moncorvo on muodoltaan kuin kokonainen manteli ja kooltaan sitä hieman suurempi johtuen epätasaisesta sokerikuorrutteesta. Tavallisen variantin ulkopinta on väriltään valkoinen, ja siinä on näkyvissä luonteenomaista valmistuksen aikana muodostunutta epätasaista sokerikuorrutusta. Mantelien koko huomioon ottaen niitä on enintään 40 kappaletta sadassa grammassa tuotetta. Tumman variantin erottaa tavallisesta ainoastaan valmistuksen loppuvaiheessa käytetty kuuma suklaakuorrute, joka antaa tuotteen ulkopinnalle tummanruskean suklaisen värin. Glaseeratun variantin ulkopinta on väriltään murretun valkoinen, mikä johtuu hyvin ohuesta sokeripäällysteestä, jolloin ei pääse muodostumaan muille varianteille tunnusomaista epätasaista sokerikuorrutusta. Näiden mantelien pienemmästä koosta johtuen niitä on vähintään 40 kappaletta sadassa grammassa tuotetta.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Amêndoa Coberta de Moncorvo valmistetaan yksinomaan seuraavista aineksista:

— kuorettomat kokonaiset vahingoittumattomat makeamantelit, joiden koko on vähintään 12 millimetriä,

— puhdistettu valkoinen ruokosokeri,

— vesi,

— munanvalkuainen (valinnainen ainesosa),

— suklaa tai kaakaojauhe (vain tumma variantti).

3.4 Erityiset tuotantovaiheet, joiden on tapahduttava rajatulla maantieteellisellä alueella

Seuraavien tuotantovaiheiden on tapahduttava yksilöidyllä maantieteellisellä alueella:

— manteleiden paahtaminen,

— sokeri- ja suklaakuorrutteen valmistaminen,

— manteleiden päällystäminen kuorrutteella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

Amêndoa Coberta de Moncorvo -manteleiden päällysmerkinnöissä tuotteen nimen jälkeen on merkittävä maininta ”Indicação Geográfica Protegida” (suojattu maantieteellinen merkintä) tai ”IGP” (SMM).

Lisäksi on ilmoitettava pakkauksen sisältämien Amêndoa Coberta de Moncorvo -manteleiden tyyppi (lukuun ottamatta tavallista valkoista varianttia, jonka osalta tyypin ilmoittaminen on vapaaehtoista).

Merkinnöissä on oltava jäljempänä kuvattu Amêndoa Coberta de Moncorvo -manteleiden tunnus.

4. Maantieteellisen alueen tarkka rajaus

Maantieteellinen alue, jolla Amêndoa Coberta de Moncorvo -manteleiden tuotanto ja jalostus tapahtuvat, rajoittuu Torre de Moncorvon kuntaan.

5. Yhteys maantieteelliseen alueeseen

Amêndoa Coberta de Moncorvo -manteleiden yhteys maantieteelliseen alueeseen perustuu tuotteen maineeseen.

Valmistusprosessista johtuen Amêndoa Coberta de Moncorvo -manteleiden ulkonäkö on luonteenomainen, minkä vuoksi ne ovat helposti tunnistettavissa ja erotettavissa muista sokeripäällysteisistä manteleista. Valmistusprosessi on lähtöisin Torre de Moncorvon kunnasta, jossa tuotteen tiivis yhteys pääsiäiseen ja muihin kansanjuhliin on jo vuosisatojen ajan säilynyt keskeytyksittä muuttumattomana. Vuodelta 1908 peräisin olevassa julkaisussa ”Ilustração Transmontana” kerrotaan manteleiden kuorruttajien (cobrideiras oli nimitys, jolla Amêndoa Coberta de Moncorvo -manteleita tuottavat naiset tunnettiin) toiminnasta jo ainakin kyseisenä ajankohtana. Myös Grande Enciclopédia Portuguesa e Brasileira -tietosanakirjassa vuodelta 1936 mainitaan, että ”Portugalissa pidettiin suuressa arvossa Moncorvon sokeripäällysteisiä manteleita”.

Samoin vuodelta 1942 peräisin olevassa teoksessa ”Livro do Segundo Congresso Transmontano” todetaan, että Torre de Moncorvossa harjoitettiin ”sokeripäällysteisten manteleiden käsiteollista valmistusta, joka ansaitsi huomiota omintakeisuutensa vuoksi, koska lähestulkoon kaikki tunnistivat kyseiset mantelit niiden tunnusomaisen ulkonäön perusteella”. Samassa teoksessa on seuraava kuvaus Amêndoa Coberta de Moncorvo -manteleiden valmistustavasta: ”Mantelit käsitellään seuraavalla tavalla: Kun mantelit on kuorittu (poistamalla kuori kiehuvan veden avulla), ne paahdetaan kevyesti. Sen jälkeen ne laitetaan suurille kuparipelleille, joita lämmitetään jatkuvasti hiljaisella tulella. Pelleillä olevien manteleiden päälle kaadetaan kiehumispisteessä olevaa sokeria, ja tästä työvaiheesta huolehtivat naiset (cobrideiras) sekoittavat niitä jatkuvasti käsin jatkaen kärsivällisesti tätä työtä muutaman tunnin ajan, kunnes sokerikuorrutetut mantelit ovat täysin valmiita ja ovat saaneet niille ominaisen ulkonäön, jonka lähestulkoon kaikki tunnistavat”. Tämä valmistustapa on kaiken kaikkiaan hyvin samankaltainen kuin vielä nykyisinkin käytössä oleva.

Teoksen kirjoittaja jatkaa: ”Näitä manteleita valmistetaan useampaa eri tyyppiä; mielestäni paras niistä on niin sanottu glaseerattu variantti (peladinha). Siinä on vähemmän sokeria, mutta se on kiistatta kaikkein miellyttävimmän makuinen”. Tämä teos kertoo hyvin eri tyyppisten manteleiden perinteisestä valmistuskäytännöistä, jotka ovat säilyneet sellaisinaan näihin päiviin asti. Asian vahvistaa myös esimerkiksi Jornal de Notícias -lehdessä julkaistu artikkeli, jonka mukaan ”sokerikuorrutettu manteli on eräs tunnettu paikallinen herkku, josta on olemassa kolme eri tyyppiä: valkoinen, tumma ja glaseerattu” (”Torre de Moncorvo: O Concelho”, 7.2.2008).

Portugalin yleisradioyhtiön (RTP) vuonna 1996 lähettämässä Torre de Moncorvoa käsittelevässä dokumenttiohjelmassa ”O Homem e a Cidade” todetaan, että ”teollisilta resursseiltaan vähäinen Torre de Moncorvon kunta elää ennen muuta erilaisten yksityisten aloitteiden varassa, jotka lähes aina liittyvät perinteisiin. Niihin kuuluu esimerkiksi herkullisen alueellisen makeistuotteen – sokerikuorrutettujen manteleiden – valmistus. Ikivanha taito ja aikaa vievä tapa valmistaa näitä perinteisiä makeisia on syntynyt vuosisataisen osaamisen tuloksena.”

Teoksessaan ”Festas e Comeres do Povo Português” vuodelta 1999 Maria de Lurdes Modesto ja Afonso Praça mainitsevat, että Portugalissa valmistetaan ”käsiteollisesti manteleita, jotka ansaitsevat erityistä huomiota: kyseessä ovat Moncorvon sokeripäällysteiset mantelit. Ne ovat paikkakunnan erikoisuus, mutta kaikki alueen asukkaat tuntevat ne, sillä Moncorvon kondiittorit huolehtivat niiden menekinedistämisestä kaikissa juhlissa ja tapahtumissa, joihin he osallistuvat”.

Samat kirjoittajat haluavat niin ikään kiinnittää huomiota Cabral Adãon vuonna 1954 ilmestyneeseen teokseen ”Paisagens do Norte”, jossa hän kuvaa manteleita kuorruttavaa naista seuraavin sanoin: ”Muistan nähneeni hänet istumassa hajareisin nilkkoihin asti ulottuvassa hameessaan suuren roihuavan tulisijan edessä sekoittamassa kuparipellillä yhä uudelleen puolivalmiita manteleita, sormet sormustimin suojattuina kuuman pellin kosketuksen aiheuttamalta palamiselta hänen laskiessaan kätensä käännelläkseen sokeripalleroita edestakaisin, ja päästelemässä tuon tuosta pelottavan kuuloisia karjahduksia, minkä vuoksi hänen oli puhuttava erittäin kovalla äänellä selittäessään minulle kyseisen makean herkun valmistusta”.

Kansantalouden ja yhteiskuntaelämän tutkimuskeskuksen (CEPESE) tutkija ja historian tohtori Virgílio Tavares mainitsi vuonna 2007 pidetyn seminaarin ”Moncorvo – perinteistä nykyaikaan” pöytäkirjoissa julkaistussa artikkelissa Moncorvon sokeripäällysteisten manteleiden tuotannon yhtenä tyypillisistä käsiteollisuuden muodoista, joka houkuttelee matkailijoita ja vierailijoita, ja tekijänä, jonka varaan kunnan asukkaiden paikallisidentiteetti pitkälti perustuu.

Amêndoa Coberta de Moncorvo -manteleihin viitataan monissa arvostetuissa alueen ja koko Portugalin gastronomiaa käsittelevissä julkaisuissa, kuten Alfredo Saramagon teoksessa ”Cozinha Transmontana” (jossa dokumentoidaan valokuvin kaikki kolme Amêndoa Coberta de Moncorvon varianttia) ja Maria de Lurdes Modeston Portugalin perinteistä ruokakulttuuria käsittelevässä teoksessa ”Cozinha Tradicional Portuguesa”.

Torre de Moncorvossa on viime vuosina järjestetty erilaisia koulutustapahtumia, joiden avulla on onnistuttu siirtämään osaamista nuoremmille sukupolville ja samalla herättämään näiden keskuudessa uutta mielenkiintoa tätä perinteisesti ikääntyneempiin henkilöihin yhdistettyä toimintaa kohtaan.

Amêndoa Coberta de Moncorvo -mantelin saama suuri arvostus ja maine perustuvat sen laatuun, omaleimaisuuteen ja perinteiseen kulutukseen, minkä vahvistavat myös lukuisat viittaukset tiedotusvälineissä, joissa se esitetään usein Torre de Moncorvon tunnuksena.

Jäljempänä on lueteltu esimerkkejä monista maininnoista tiedotusvälineissä: ”Os segredos de uma cobrideira de amêndoas” (Jornal do Nordeste, 27.2.2007), ”Às voltas com a amêndoa” (Jornal do Nordeste, 16.10.2007), ”As amêndoas” (Público, 30.3.2013), ”Amêndoa coberta de Moncorvo é especialidade da Páscoa transmontana” (SIC, 20.4.2014), ”Produzir amêndoa coberta em Torre de Moncorvo tem que se lhe diga” (RTP, 5.4.2015), ”Páscoa para lá do compasso” (Correio da Manhã, 28.3.2016).

Eritelmän julkaisutiedot

(Tämän asetuksen 6 artiklan 1 kohdan toinen alakohta)

http://tradicional.dgadr.pt/images/prod_imagens/doces/docs/CE_Amendoa_Coberta.pdf

(1) EUVL L 343, 14.12.2012, s. 1.